Johs. Poulsen (RV), 2007-10-23:
Som det var tilfældet under det forrige dagsordenspunkt, L 9, kan man også om det her lovforslag sige, at der her er stykket elementer sammen, som i virkeligheden er af meget forskellig substantiel karakter.
Derfor vil vi heller ikke afvise det, der allerede har været rejst debat om, nemlig hvorvidt det også på dette punkt er nødvendigt at lave en opdeling af lovforslaget.
Det første, som handler om at bemyndige indenrigs- og sundhedsministeren til at fastsætte nærmere regler om forskellige ting i forbindelse med konkurrenceudsættelse, synes vi måske nok også at der i hvert fald i første omgang er grund til at have en skepsis over for.
Vi tror, det er nødvendigt, at vi får en grundig diskussion om, hvordan en sådan bemyndigelse i givet fald måtte skulle anvendes, hvis den overhovedet skal gives.
Vi må jo sige, at vi i de senere år har haft relativt dårlige erfaringer med det, når vi på en række områder - når man på papiret og i overskrifterne har villet give nogle muligheder til kommunerne - reelt er endt med at få proceskrav og reguleringer af en sådan karakter, at det måske i virkeligheden har været mere belastende og vejet tungere på vægtskålen end det, man egentlig ville opnå at give til den enkelte kommune.
Jeg skal ikke lægge skjul på, at vi også er en smule skeptiske over for, om det kunne ske her.
Det mest spektakulære eksempel, som de fleste jo kender, er spørgsmålet om det, man kaldte frit valg på ældreområdet, hvor det jo var sådan, at inden man indførte det frie valg med detaljerede krav til, hvordan et sådant skulle udmøntes, var det ikke ukendt for kommunerne at have frit valg på lige nøjagtig det område.
Det kunne f.eks. lade sig gøre ved valg af hjemmehjælper, men da man så lavede regler herindefra om, hvordan det skulle foregå, fik kommunerne faktisk trukket et bureaukratisk setup ned over hovedet, som i første omgang var meget dyrt, og som i anden omgang også mange steder måtte vurderes at være unødvendigt for at opnå det ønskede.
Der må her være en skepsis over for, at det samme kan ske på det her felt.
Det er dog en alvorlig indsigelse, som vi er nødt til at få belyst langt grundigere i udvalgsarbejdet, før vi i givet fald vil kunne trykke på en grøn knap til den første del af lovforslaget.
Jeg er godt klar over, at det ikke er hensigten - jeg håber i hvert fald, at ministeren efterfølgende vil sige, at det skam ikke er meningen, at der skal laves yderligere bureaukrati eller skabes yderligere vanskeligheder - men vi må bare sige, at historien skræmmer, og der er meget, der tyder på, at det hurtigt kan blive udmøntet på den måde, når man gå i gang med det.
Det har vi som sagt brug for for at få det yderligere belyst.
Vi har også brug for at få set på, om man i stedet for kunne give en lovhjemmel på nogle af delene, således at Folketinget i højere grad har hånd i hanke med, hvordan man i givet fald efterfølgende måtte ønske sig dette udmøntet.
Så er der den anden del om Skanderborgforsøget eller dispensationen til Skanderborg Kommune, som jo også er givet til et par andre kommuner.
Også til det har vi en skeptisk tilgang, ikke fordi det ikke kan være fornuftigt at operere med forskellige forsøg med nye styreformer, for det kan det naturligvis, det er klogt på forskellig vis at indhente erfaringer også med hensyn til styreformer.
Det kan selvfølgelig skyldes min egen mangel på evne til at finde alt, hvad der måtte ligge om sagen, men vi synes faktisk, at vi har brug for at få yderligere belyst og fra forskellige synsvinkler, hvad forsøgene har vist.
Hvad har de vist?
Det indeholder i hvert fald, som flere ordførere også været inde på, i nogle sammenhænge nogle ganske vidtgående konsekvenser, hvis det blev gennemført, og hvis man nu forestillede sig det gennemført i mange kommuner på en gang, hvad jeg for den sags skyld ikke tror.
Så også her kan være grund til en diskussion.
Der kan måske også være grund til en diskussion, der kunne have afsæt i, at der kunne indbygges en slags mindretalsbeskyttelse, f.eks. ved, at det var et kvalificeret flertal, som skulle tage beslutningen om en sådan styreform, altså hvis de normale styrelsesvedtægter skulle fraviges.
Med de bemærkninger går vi til udvalgsbehandlingen af lovforslaget.